SL Uradni list Evropske unije C 422/33

POROČILO

o zaključnem računu Evropskega skupnega podjetja za ITER in razvoj fuzijske energije za proračunsko leto 2014 z odgovorom Skupnega podjetja

(2015/C 422/05)

KAZALO

Odstavek Stran Uvod 1-3 34 Informacije v podkrepitev izjave o zanesljivosti 4 34 Izjava o zanesljivosti 5-17 34 Mnenje o zanesljivosti računovodskih izkazov 10 35 Mnenje o zakonitosti in pravilnosti z izkazi povezanih transakcij 11 35 Poudarjena zadeva 12-16 36 Pripombe o upravljanju proračuna in finančnem poslovodenju 18-19 37 Računovodski izkazi 18 37 Izvrševanje proračuna 19 37 Pripombe o ključnih kontrolah nadzornega in kontrolnega sistema Skupnega podjetja 20-25 37 Operativna javna naročila in nepovratna sredstva 21-22 38 Splošna kontrola in spremljanje pogodb o operativnih javnih naročilih in nepovratnih sredstvih 23-25 39 Druge zadeve 26-27 39 Pravni okvir 26 39 Letno poročilo o dejavnostih 27 39 Spremljanje upoštevanja pripomb iz prejšnjih let 28-34 39 Pravice intelektualne lastnine in industrijska politika 28-31 39 Navzkrižja interesov 32 40 Sporazum z državo gostiteljico 33 40 Pravila o izvajanju kadrovskih predpisov 34 40

UVOD

1. Evropsko skupno podjetje za ITER (1) in razvoj fuzijske energije (F4E) je bilo ustanovljeno marca 2007 (2) za obdobje 35 let. Čeprav bodo glavne naprave za fuzijo razvite v Cadarachu v Franciji, je sedež Skupnega podjetja v Barceloni.

2. Naloge Skupnega podjetja so (3): (a) zagotavljati prispevek Euratoma Mednarodni organizaciji za fuzijsko energijo ITER (4); (b) zagotavljati prispevek Euratoma k dejavnostim širšega pristopa (dopolnilne skupne dejavnosti na področju fuzijskih raziskav) z Japonsko za hiter razvoj fuzijske energije in (c) pripraviti in usklajevati program dejavnosti za pripravo gradnje demonstracijskega fuzijskega reaktorja in sorodnih naprav, vključno z eksperimentalno obsevalno napravo za testiranje fuzijskih materialov in tehnologij.

3. Člani Skupnega podjetja so Euratom, ki ga zastopa Evropska komisija, države članice Euratoma in druge države, ki so sklenile sporazume o sodelovanju z Euratomom na področju nadzorovane jedrske fuzije (na dan 31. decembra 2014: Švica).

INFORMACIJE V PODKREPITEV IZJAVE O ZANESLJIVOSTI

4. Revizijski pristop Sodišča vključuje analitične revizijske postopke, preizkušanje transakcij na ravni Skupnega podjetja in oceno ključnih kontrol nadzornih in kontrolnih sistemov. Dopolnjujejo jih dokazi, pridobljeni z delom drugih revizorjev (kadar je smiselno) in analizo poslovodskih predstavitev.

IZJAVA O ZANESLJIVOSTI 5. Sodišče je v skladu z določbami člena 287 Pogodbe o delovanju Evropske unije (PDEU) revidiralo: (a) zaključni račun Skupnega podjetja za ITER in razvoj fuzijske energije (5), ki ga sestavljajo računovodski izkazi in poročila o izvrševanju proračuna (6) za proračunsko leto, ki se je končalo 31. decembra 2014, ter (b) zakonitost in pravilnost transakcij, povezanih s temi izkazi. Odgovornost poslovodstva 6. V skladu s členoma 39 in 50 Delegirane uredbe Komisije (EU) št. 1271/2013 (7) je poslovodstvo odgovorno za pripravo in pošteno predstavitev zaključnega računa Skupnega podjetja ter za zakonitost in pravilnost z izkazi povezanih transakcij: (a) naloge poslovodstva v zvezi z zaključnim računom Skupnega podjetja vključujejo zasnovo, izvajanje in vzdrževanje sistema notranje kontrole, ki se uporablja za pripravo in pošteno predstavitev računovodskih izkazov brez pomembno napačne navedbe zaradi goljufije ali napake, izbiro in uporabo ustreznih računovodskih usmeritev na podlagi računovodskih pravil, ki jih je sprejel računovodja Komisije (8), in pripravo okoliščinam primernih računovodskih ocen. Direktor odobri zaključni račun Skupnega podjetja, potem ko ga računovodja Skupnega podjetja pripravi na podlagi vseh razpoložljivih informacij in napiše pojasnilo, priloženo računovodskim izkazom, v katerem med drugim izjavlja, da je pridobil razumno zagotovilo, da so informacije v vseh pomembnih pogledih resničen in pošten prikaz finančnega položaja Skupnega podjetja; (b) naloge poslovodstva v zvezi z zakonitostjo in pravilnostjo transakcij, povezanih z računovodskimi izkazi, in skladnostjo z načelom dobrega finančnega poslovodenja vključujejo zasnovo, izvajanje in vzdrževanje uspešnega in učinkovitega sistema notranje kontrole, ki zajema ustrezen nadzor in primerne ukrepe za preprečevanje nepravilnosti in goljufij ter po potrebi sodne postopke za izterjavo nepravilno plačanih ali porabljenih sredstev. Revizorjeva odgovornost 7. Sodišče je odgovorno, da na podlagi svoje revizije Evropskemu parlamentu in Svetu predloži izjavo o zanesljivosti letnih računovodskih izkazov ter o zakonitosti in pravilnosti z njimi povezanih transakcij (9). Sodišče izvede revizijo v skladu z mednarodnimi standardi revidiranja in etičnim kodeksom MZRS ter mednarodnimi standardi za vrhovne revizijske institucije INTOSAI. Ti standardi določajo, da mora Sodišče revizijo načrtovati in opraviti tako, da pridobi razumno zagotovilo, da je zaključni račun Skupnega podjetja brez pomembno napačnih navedb in da so z njim povezane transakcije zakonite in pravilne. 8. Revizija zajema izvajanje postopkov za pridobitev revizijskih dokazov o zneskih in razkritjih v računovodskih izkazih ter o zakonitosti in pravilnosti z njimi povezanih transakcij. Postopki so odvisni od revizorjeve presoje, ki temelji na oceni tveganja pomembno napačne navedbe v računovodskih izkazih in pomembne neskladnosti med transakcijami, povezanimi z izkazi, ter zahtevami pravnega okvira Evropske unije, ne glede na to, ali gre za goljufijo ali napako. Pri oceni tega tveganja revizor upošteva vse notranje kontrole, ki se izvajajo za pripravo in pošteno predstavitev računovodskih izkazov, ter nadzorne in kontrolne sisteme, s katerimi se zagotavljata zakonitost in pravilnost z njimi povezanih transakcij, da se pripravijo okoliščinam primerni revizijski postopki. Med revizijo se tudi ovrednotijo primernost računovodskih usmeritev, sprejemljivost računovodskih ocen in celotna predstavitev računovodskih izkazov. 9. Sodišče meni, da so pridobljeni revizijski dokazi zadostna in ustrezna osnova za spodaj podani mnenji. Mnenje o zanesljivosti računovodskih izkazov 10. Po mnenju Sodišča letni računovodski izkazi Skupnega podjetja v vseh pomembnih pogledih pošteno predstavljajo njegov finančni položaj na dan 31. decembra 2014 ter njegov poslovni izid in denarne tokove za tedaj končano leto v skladu z določbami njegovih finančnih pravil in računovodskimi pravili, ki jih je sprejel računovodja Komisije. Mnenje o zakonitosti in pravilnosti z izkazi povezanih transakcij 11. Po mnenju Sodišča so transakcije, povezane z letnimi računovodskimi izkazi Skupnega podjetja za leto, ki se je končalo 31. decembra 2014, v vseh pomembnih pogledih zakonite in pravilne. Poudarjena zadeva 12. Sodišče opozarja na naslednje zadeve, ne da bi bilo zaradi tega vprašljivo mnenje iz odstavkov 10 in 11. S sklepi Sveta, sprejetimi 7. julija 2010 (10), je bil za prispevek Skupnega podjetja za gradbeno fazo projekta ITER odobren znesek v višini 6,6 milijarde EUR (po vrednostih za leto 2008). K temu znesku, ki je podvojil stroške za to fazo projekta, prvotno predvidene v proračunu, ni bilo prištetih 663 milijonov EUR, ki jih je za kritje nepredvidenih stroškov leta 2010 predlagala Komisija (11). 13. Zaradi zapletenosti dejavnosti F4E (12) obstaja resno tveganje povečanja zneska prispevka Skupnega podjetja za gradbeno fazo projekta (13). To tveganje je večinoma posledica sprememb obsega (14) projektnih izdelkov in zamud v sedanjem časovnem načrtu, ki velja za nerealističnega (15). Objava nove referenčne osnove projekta ITER (obseg, časovni načrt in stroški), ki jo pripravlja Svet ITER IO (16) in je bila načrtovana za junij 2015, je sedaj preložena na november 2015. V času revizije (marca 2015) so zamude v gradbeni fazi projekta po oceni Skupnega podjetja znašale vsaj 43 mesecev. 14. V zadnji oceni je primanjkljaj („negativni nepredvideni stroški“) do zaključka gradbene faze, ki ga je novembra 2014 izračunalo Skupno podjetje, znašal 428 milijonov EUR (po vrednostih za leto 2008) (17). F4E sedaj pripravlja natančnejšo in posodobljeno oceno. 15. Skupno podjetje še vedno razvija osrednji enotni sistem, s katerim bi vključilo vse operativne podatke in omogočilo redno spremljanje in nadzorovanje ocen, stroškov in odstopanj (18). Poleg tega še ni posodobilo vrednotenja prispevka Skupnega podjetja k projektu ITER po zaključku gradbene faze. 16. Novi generalni direktor ITER IO je svetu ITER v odziv na izzive, s katerimi se sedaj srečuje projekt ITER, predstavil akcijski načrt s posebnimi ukrepi za reševanje glavnih ovir, ki sedaj ovirajo razvoj projekta (19). V zvezi s F4E je novi v. d. direktorja (20) upravnemu odboru predstavil akcijski načrt F4E, ki večinoma podpira akcijski načrt ITER IO (21). V času revizije so bili praktični ukrepi za izvajanje obeh akcijskih načrtov še v pripravi.

17. Zaradi naslednjih pripomb mnenji Sodišča nista vprašljivi.

PRIPOMBE O UPRAVLJANJU PRORAČUNA IN FINANČNEM POSLOVODENJU

Računovodski izkazi

18. V pojasnilih k računovodskim izkazom se v tabeli in informacijah pod naslovom 4.3.1.1 Javna naročila za ITER (ITER IO) prikazujejo podpisana javna naročila (stolpec 3) in javna naročila, ki so že knjižena v dobro (stolpec 4). V tabeli pa ni prikazana stopnja napredka del v izvajanju, besedilo pa vsebuje le omejene informacije. To je nujno za prikaz stanja in vrednosti dejavnosti, ki jih je do zdaj izvedlo Skupno podjetje.

Izvrševanje proračuna

19. Končni proračun za leto 2014, ki je na voljo za izvrševanje, je vseboval odobrena proračunska sredstva, za katera so bile prevzete obveznosti, v višini 1 168,8 milijona EUR in odobritve plačil v višini 567,6 milijona EUR. Stopnja realizacije odobrenih proračunskih sredstev, za katera so bile prevzete obveznosti, in odobritev plačil je znašala 100 % oz. 88,5 %. Vendar je stopnja izvrševanja odobritev plačil glede na prvotni proračun za leto 2014 znašala 73 % (22). 23 % od 1 125,2 milijona EUR odobritev za prevzem obveznosti, ki so bile na voljo za operativne dejavnosti, je bilo izvršenih s neposrednimi posameznimi prevzetimi obveznostmi, preostalih 77 % pa s skupnimi prevzetimi obveznostmi. Nizka stopnja izvrševanja posameznih obveznosti je posledica splošne zamude projekta ITER in številnih zahtevkov ITER IO za spremembe.

PRIPOMBE O KLJUČNIH KONTROLAH NADZORNEGA IN KONTROLNEGA SISTEMA SKUPNEGA PODJETJA

20. Računsko sodišče ugotavlja, da je bil dosežen bistven napredek na številnih področjih. Skupno podjetje je v času revizije (marca 2015) še vedno obravnavalo več ključnih ukrepov za upravljanje Skupnega podjetja: — F4E še vedno razvija osrednji enotni sistem, s katerim bi vključilo vse operativne podatke in omogočilo redno spremljanje in nadzorovanje ocen in odstopanj stroškov, vključno s sistemom za ocenjevanje vrednosti vsake posamezne enote dela na ravni pogodb. V času revizije je F4E posodobilo svoje stroške po osnovnem načrtu (23) na ravni 4 strukturirane členitve projekta, ne pa na ravni pogodb (raven 6). Poleg tega je treba še vedno razviti sistem za zagotavljanje informacij o stopnji izvajanja dejavnosti (upravljanje pridobljene vrednosti), — akcijski načrti, ki jih je v odziv na notranje revizije finančnih krogov, upravljanja nepovratnih sredstev in pogodb s strokovnjaki sprejelo Skupno podjetje, so bili v času revizije (marca 2015) v celoti ali večinoma izvedeni. V zvezi s splošnim stanjem vseh akcijskih načrtov, ki jih je F4E sprejel v odziv na do sedaj izvedene notranje revizije (24), so bile v času naše revizije pri 29 od 46 priporočil, ki se še izvajajo, zamude, — leta 2014 je skupina za notranjo revizijo Skupnega podjetja izvedla pregled spremljanja izvajanja pogodb na področju zgradb ITER (25) in poudarila pomembne dejavnike tveganja, kot so nedodelana zasnova nekaterih dejavnosti ITER, veliko število zahtevkov za spremembo projekta, nerealističen časovni načrt projekta in sedanja zamuda pri izvajanju dejavnosti. F4E težko uspešno zmanjšuje nekatera od naštetih tveganj, saj je v lasti ITER IO. Pri pregledu je bila ugotovljena tudi potreba po boljših kontrolah in spremembah procesov, zlasti pri kontroli upravljanja in sprememb, pri finančnem poslovodenju pogodb in pri upravljanju neskladnosti, — Služba Evropske komisije za notranjo revizijo je izvedla omejen pregled upravljanja pogodb (26) in poudarila, da se F4E iz organizacije, ki je večinoma usmerjena v javna naročila, spreminja v organizacijo, ki večinoma upravlja pogodbe. V pregledu je prišla do zaključka, da F4E sicer napreduje pri vzpostavljanju kontrol na ravni celotne organizacije, s katerimi obravnava tveganje, povezano z izvajanjem pogodb, vendar so bila ugotovljena tudi številna področja, na katerih obstoječe kontrole še niso dovolj dodelane, zlasti v zvezi z upravljanjem sprememb in nepredvidenimi stroški v pogodbah, — notranji sistem za obvladovanje poslovnega tveganja je leta 2014 odkril deset novih tveganj. Od 32 ukrepov, ki so bili oktobra 2014 določeni za obravnavo šestih zelo visokih tveganj, je bilo izvedenih 13 ukrepov, 9 jih je bilo v teku, eden je bil preklican zaradi zastarelosti, pri devetih pa se izvajanje še ni začelo.

Operativna javna naročila in nepovratna sredstva

21. Postopki s pogajanji so pomenili 58 % od 67 operativnih postopkov oddaje javnega naročila, začetih leta 2014 (2013: 44 %). Čeprav Skupno podjetje deluje na zelo specializiranem tehničnem področju, mora povečati konkurenco v postopkih oddaje javnega naročila. Pri razpisih za nepovratna sredstva je bil v povprečju prejet le en predlog na razpis.

22. Revidiranih je bilo pet postopkov oddaje operativnega javnega naročila. Pri tem so bile ugotovljene naslednje slabosti: — F4E ob začetku postopka razen v enem primeru ni zagotovil vsot, ki so bile dodeljene posameznim pogodbam iz omejenega proračuna v višini 6,6 milijarde EUR. Poleg tega ni zagotovil niti vrednosti ocene ob zaključku (27) teh dejavnosti. Te informacije so nujne za izračun odstopanj stroškov od omejenega proračuna, — v enem primeru je odstopanje dodeljene vrednosti pogodbe od stroškov po osnovnem načrtu znašalo 29 % (12,4 milijona EUR po vrednostih za leto 2008). To odstopanje ni bilo navedeno v poročilu odbora za vrednotenje, — v oceni finančnih ponudb, ki jo je pripravil odbor za vrednotenje, so bile odkrite pomanjkljivosti. V enem primeru v oceni niso bile upoštevane niti pogodbene možnosti (ki so znašale 32 milijonov EUR) niti dodatni stroški, ki bodo nastali. V drugem primeru ni bilo primerjave ponudb z dodeljeno vrednostjo iz omejenega proračuna ali s stroški po osnovnem načrtu. Za nobenega od pregledanih postopkov v poročilih odbora za vrednotenje ni navedena ocena ob zaključku, — na izvajanje enega postopka oddaje javnega naročila je vplivala 21-mesečna zamuda po predvidenem datumu zaključka. V dveh drugih postopkih oddaje javnega naročila sta bili naročili oddani deset oz. pet mesecev po predvidenem datumu, — pri enem postopku oddaje javnega naročila je moralo Skupno podjetje v delovni program za leto 2014 vključiti nepredvideno dejavnost, ki ni bila vključena v proračun (28). Vrednost dodatne pogodbe je bila 2,88 milijona EUR, — pri enem postopku oddaje javnega naročila je bila ocena tehničnih meril za dodelitev, ki jo je zagotovil odbor za vrednotenje v ocenjevalnem poročilu, preveč splošna, zabeležena pojasnila pa niso bila dovolj natančna, da bi podprla dodeljene točke, — pri treh postopkih oddaje javnega naročila je Skupno podjetje sicer objavilo ustrezna obvestila o pogodbah in izvedlo več dejavnosti pred oddajo javnih naročil, vendar ni objavilo predhodnega informativnega obvestila o pogodbah, da bi se povečali prepoznavnost in konkurenca, kot priporoča priročnik Komisije o javnih naročilih.

Splošna kontrola in spremljanje pogodb o operativnih javnih naročilih in nepovratnih sredstvih

23. Skupno podjetje ima sistem za izvajanje revizij (29) na ravni izvajalcev, katerih namen je preverjanje izpolnjevanja zahtev v zvezi z zagotavljanjem kakovosti (30).

24. Skupina za notranjo revizijo in Služba Evropske komisije za notranjo revizijo sta v svojih revizijskih načrtih za leto 2014 zajeli področje splošne kontrole in spremljanja operativnih pogodb (vključno s finančnim preverjanjem in preverjanjem skladnosti) (31).

25. Naknadne revizije nepovratnih sredstev (ki so bile del splošne strategije kontrole in spremljanja F4E) v času revizije Sodišča niso bile zaključene.

DRUGE ZADEVE

Pravni okvir

26. Nova finančna uredba, ki se uporablja za splošni proračun Unije (32), je bila sprejeta 25. oktobra 2012 in je začela veljati 1. januarja 2013 (33). Okvirna finančna uredba za organe (34) iz člena 208 nove finančne uredbe je začela veljati 8. decembra 2013. V času revizije finančna pravila Skupnega podjetja še niso bila spremenjena, da bi odražala te spremembe.

Letno poročilo o dejavnostih

27. Predsednik upravnega odbora F4E se v letnem poročilu o dejavnostih za leto 2014 sklicuje na potrebo po izvajanju vseh ukrepov za omejitev stroškov, izvršni direktor pa se sklicuje na nadaljnjo okrepitev in izboljšanje sistema notranje kontrole, da se ustrezno zmanjšajo tveganja, ki jih je ugotovilo Evropsko računsko sodišče v delu „poudarjena zadeva“ v letnem poročilu za leto 2013 (35).

SPREMLJANJE UPOŠTEVANJA PRIPOMB IZ PREJŠNJIH LET

Pravice intelektualne lastnine in industrijska politika

28. Upravni odbor Skupnega podjetja je 27. junija 2013 sprejel sklep o izvajanju industrijske politike Fuzije za energijo in politike o pravicah intelektualne lastnine in širjenju informacij.

29. Več ukrepov v zvezi z uveljavljanjem pravic intelektualne lastnine in industrijske politike je bilo dokončanih leta 2014 (36), drugi se še izvajajo (37), trije pa so začasno prekinjeni do začetka dodatnih dejavnosti (38). Po zaključku izvajanja ukrepov namerava F4E izvesti oceno učinka, s katero bo izmeril učinek različnih ukrepov na doseganje ciljev industrijske politike.

30. Eden od ukrepov, ki jih je F4E sprejel leta 2013, da bi vzbudil zanimanje industrije za projekt ITER in povečal konkurenco, je, da se izvajalcem zagotovijo izključne pravice za izkoriščanje intelektualne lastnine, ki jo ustvarijo na področju zunaj fuzije, in neizključne pravice na področju fuzije.

31. Skupno podjetje je za blaženje tveganja v zvezi s svojo obveznostjo, da ohrani pravice do dostopa do polnih pravic intelektualne lastnine (osnovno in novo znanje) za evropske stvarne prispevke ter to pravico do dostopa po potrebi prenese na Organizacijo ITER, sprejelo posebne pogodbene klavzule, ki veljajo za dejavnosti F4E.

Navzkrižja interesov

32. Upravni odbor F4E je sprejel pravila o upravljanju navzkrižij interesov v zvezi z zaposlenimi, ki so začela veljati 1. julija 2014 (39). V skladu s členom 6 pravilnika o navzkrižju interesov je bil vzpostavljen register za nadzor glavnih primerov z informacijami o zadevnih zaposlenih, vrsti navzkrižja interesov in situaciji, ki je povzročila navzkrižje interesov. Vzpostavljena je bila tudi podatkovna zbirka za splošne obrazce za izjavo o prijavi interesov, na katero se sklicuje člen 7 pravilnika o navzkrižju interesov.

Sporazum z državo gostiteljico

33. V skladu s sporazumom z državo gostiteljico, podpisanim s Kraljevino Španijo 28. junija 2007, bi moralo Skupno podjetje do junija 2010 dobiti na razpolago stalne prostore. Po pogovorih med F4E in špansko vlado je Skupno podjetje 10. marca 2015 prejelo uradno ponudbo. Ponudba je bila 19. marca predstavljena upravnemu odboru, sedaj pa potekajo dogovori s španskimi organi.

Pravila o izvajanju kadrovskih predpisov

34. Leta 2014 je Skupno podjetje sprejelo več pravil Evropske komisije o izvajanju kadrovskih predpisov (40). V času revizije (marca 2015) nekatera posebna pravila Evropske komisije še niso bila sprejeta (41).

To poročilo je sprejel senat IV, ki ga vodi Milan Martin CVIKL, član Evropskega računskega sodišča, v Luxembourgu na zasedanju 20. oktobra 2015. Za Računsko sodišče Vítor Manuel da SILVA CALDEIRA Predsednik

(1) ITER: mednarodni termonuklearni poskusni reaktor.

(2) Odločba Sveta 2007/198/Euratom z dne 27. marca 2007 o ustanovitvi Evropskega skupnega podjetja za ITER in razvoj fuzijske energije ter dodelitvi prednosti le-temu (UL L 90, 30.3.2007, str. 58), kakor je bila spremenjena s Sklepom Sveta 2013/791/Euratom z dne 13. decembra 2013 (UL L 349, 21.12.2013, str. 100) in Sklepom Sveta (Euratom) 2015/224 z dne 10. februarja 2015 (UL L 37, 13.2.2015, str. 8).

(3) V Prilogi, ki je predstavljena v informativne namene, so povzeti pristojnosti in dejavnosti in razpoložljivi viri Skupnega podjetja.

(4) Mednarodna organizacija za fuzijsko energijo ITER je bila ustanovljena oktobra 2007 za začetno obdobje 35 let za izvajanje projekta ITER, katerega cilj je dokazati znanstveno in tehnično izvedljivost fuzijske energije. Njeni člani so Euratom, Ljudska republika Kitajska, Republika Indija, Japonska, Republika Koreja, Ruska federacija in Združene države Amerike.

(5) Ti zajemajo bilanco stanja in izkaz poslovnega izida, izkaz denarnih tokov, izkaz sprememb čistih sredstev ter povzetek pomembnih računovodskih usmeritev in druga pojasnila.

(6) Ta vsebujejo poročila o izvrševanju proračuna, povzetek proračunskih načel ter druga pojasnila.

(7) UL L 328, 7.12.2013, str. 42.

(8) Računovodska pravila, ki jih je sprejel računovodja Komisije, so izpeljana iz mednarodnih računovodskih standardov za javni sektor (MRSJS), ki jih je izdala Mednarodna zveza računovodskih strokovnjakov, ali, kadar je smiselno, iz mednarodnih računovodskih standardov (MRS)/mednarodnih standardov računovodskega poročanja (MSRP), ki jih je izdal Odbor za mednarodne računovodske standarde.

(9) Člen 107 Delegirane uredbe (EU) št. 1271/2013.

(10) Sklepi Sveta o stanju projekta ITER z dne 7. julija 2010 (sklic 11902/10).

(11) Sporočilo Komisije Evropskemu parlamentu in Svetu – Stanje projekta ITER in možnosti za naprej z dne 4. maja 2010 (COM(2010) 226 final).

(12) To je zlasti posledica inovativnih inženirskih rešitev in tehničnih izzivov mnogih stvarnih prispevkov, ki jih je treba zagotoviti mednarodni organizaciji ITER (ITER IO) ter sprememb v tehnični specifikaciji in obsegu, ki so v pristojnosti ITER IO in nad katerimi F4E nima nadzora ali je ta omejen.

(13) Kot je bilo navedeno tudi v poročilu o napredku Fuzije za energijo Svetu Evropske unije iz novembra 2014 in tretjem letnem poročilu o oceni Fuzije za energijo Svetu Evropske unije iz novembra 2014.

(14) V zvezi s spremembami obsega stvarnih prispevkov, ki jih je treba zagotoviti ITER IO, je trenutni mehanizem kompenzacije zaradi povečanih stroškov, ki so posledica teh sprememb, še vedno predmet razhajanj med ITER IO in F4E, saj zadnji meni, da se sedanji sistem ne uporablja na predvideni način in da F4E ni prejel kompenzacije zaradi povečanih stroškov (poročilo o napredku Fuzije za energijo Svetu Evropske unije iz novembra 2014).

(15) Odstavek 12, opomba 12, poročila Sodišča za leto 2013 (UL C 452, 16.12.2014, str. 44).

(16) Svet mednarodne organizacije (IO) ITER.

(17) Ta znesek pomeni 7,2-odstotno odstopanje od zneska, ki ga je leta 2010 odobril Svet (poročilo o napredku Fuzije za energijo Evropskemu svetu za konkurenčnost iz novembra 2014). Povečanje v primerjavi z odstopanjem, o katerem se je poročalo novembra 2013 (290 milijonov EUR), znaša 138 milijonov EUR, večinoma zaradi dodatnih sredstev za ITER IO in dodatnega prispevka Japonski, ki se je nanašal na javna naročila EU, prenesena na Japonsko, in ni bil predviden v prvotnih stroških po osnovnem načrtu (glej odstavek 2.7 zaključnega poročila F4E za leto 2014).

(18) Glej odstavek 20.

(19) Svet ITER IO je 5. marca 2015 imenoval novega generalnega direktorja in podprl akcijski načrt ITER IO za leto 2015.

(20) Novega v. d. direktorja je upravni odbor F4E imenoval 3. decembra 2014 za obdobje enega leta, ki se je začelo 1. marca 2015, v pričakovanju izbirnega postopka za novega direktorja.

(21) Upravni odbor F4E je podprl glavna načela akcijskega načrta F4E, zlasti ukrepe za podporo ustanovitve nove integrirane organizacije, ki jo je predvidel novi GD ITER IO, in zahteval preučitev vseh pravnih vprašanj v zvezi z izvajanjem akcijskega načrta.

(22) Prvotni proračun za odobritve plačil, sprejet 11. decembra 2013, je znašal 698 milijonov EUR. Nato se je s spremembama proračuna 11. junija in 3. decembra 2014 zmanjšal na 567,6 milijona EUR, v glavnem zaradi zamud pri izvajanju dejavnosti, povezanih s proračunskim poglavjem za izgradnjo ITER.

(23) Stroški po osnovnem načrtu, kot so opredeljeni v opombi 3 poročila o napredku Fuzije za energijo Svetu Evropske unije iz leta 2014: Znesek, ki je bil ob načrtovanju referenčne osnove projekta predviden za stroške projekta, komponente strukturirane členitve projekta, delovnega paketa ali načrtovane dejavnosti. Odraža ocene stroškov, ki so bile podlaga za prvotni proračun F4E v znesku 6,6 milijarde EUR, ki je bil ustrezno posodobljen, da so bili dodani le ocenjeni stroški, povezani z obsegom sprememb, ki so se pojavile do sedaj. To je referenčna primerjalna vrednost za merjenje stroškovne učinkovitosti F4E. Stroški po osnovnem načrtu za posamezni znesek obsega so izraženi s funkcije verjetnostne gostote stroškov.

(24) Notranje revizije finančnih krogov, upravljanja nepovratnih sredstev, pogodb s strokovnjaki, operativnih dejavnosti pred izvedbo javnih naročil ter javnih naročil na področju zgradb ITER, izbora in zaposlovanja, spremljanja izvajanja pogodb na področju zgradb ITER, priprave ureditev za javna naročila v Skupnem podjetju EU za ITER in razvoj fuzijske energije, pregleda postopka konkurenčnega dialoga za javno naročilo razpisnega sklopa 03 (zgradba Tokamak) in omejenega pregleda upravljanja pogodb.

(25) Pregled spremljanja izvajanja pogodb na področju zgradb ITER, ki ga je oktobra 2014 izvedla skupina za notranjo revizijo F4E.

(26) Omejen pregled upravljanja pogodb in kontrol na ravni celotne organizacije v Evropskem skupnem podjetju za ITER in razvoj fuzijske energije, ki ga je oktobra 2014 izvedla Služba za notranjo revizijo.

(27) Ocena ob zaključku, kot je opredeljena v opombi 4 poročila o napredku Fuzije za energijo Svetu Evropske unije iz leta 2014: Pričakovani skupni strošek načrtovane dejavnosti, komponente strukturirane členitve projekta ali projekta, ko je načrtovani obseg dela zaključen. V praksi torej zajema vse najnovejše ocene stroškov dejavnosti F4E, vključno z dejanskimi stroški končanih pogodb, posodobljenimi ocenami skupnih stroškov sedanjih pogodb in napovedanih stroškov prihodnjih pogodb. Ocena ob zaključku torej vključuje stroške pričakovanih sprememb in tveganja, ki se lahko pojavijo med izvajanjem sedanjih in prihodnjih pogodb. Ocena ob zaključku je izražena s funkcije verjetnostne gostote stroškov.

(28) Zato je moralo Skupno podjetje prevzeti stroške neuspeha v proizvodni fazi komponente.

(29) Od 19 revizij kakovosti, ki so se izvajale v letu 2014, jih je bilo do marca 2015 zaključenih 17. Pri njih je bilo ugotovljenih 21 primerov neskladnosti s postopki in 129 področij za izboljšave.

(30) Revizije so zajemale načrt za kakovost, stanja neskladnosti (vsa stanja, ki ne ustrezajo posebnim zahtevam), kontrolo nakupov in upravljanje oddajanja del podizvajalcem, upravljanje dokumentacije in podatkov, upravljanje sprememb in odstopanj, načrt za kontrolo kakovosti gradbenih del, podroben časovni načrt projekta, obvladovanje tveganja pri pogodbah in načrt za kontrolo kakovosti tehničnih del.

(31) Glej odstavek 20, četrto in peto alineo.

(32) Uredba (EU, Euratom) št. 966/2012 Evropskega parlamenta in Sveta (UL L 298, 26.10.2012, str. 1).

(33) Člen 214 Uredbe (EU, Euratom) št. 966/2012 z navedenimi izjemami.

(34) UL L 38, 7.2.2014, str. 2.

(35) Odstavek 30 poročila Sodišča za leto 2013 (UL C 452, 16.12.2014, str. 50).

(36) Med drugim na področju jasne omejitve odgovornosti za posredno/posledično škodo pri vrednosti pogodbene cene, plačila dodatnih stroškov, ki jih je imel izvajalec zaradi sprememb v veljavni zakonodaji in ki jih mora plačati F4E, delitve tveganja napak v vhodni tehnični dokumentaciji, odškodnine izvajalcem v primeru začasne ustavitve izvajanja pogodbe po preteku najkrajšega opredeljenega obdobja, povračila dodatnih stroškov, ki jih je imel izvajalec v primeru zamud pri dobavi brezplačnih artiklov; načrta za izboljšavo industrijskega portala F4E in izvajanja dodatnih rešitev elektronskega javnega naročanja, razvoja usklajenih smernic za opredelitev ter uporabo meril za izbor in oddajo.

(37) Smernice o finančnem nadomestilu za sodelovanje v konkurenčnem dialogu.

(38) Podaljšanje opustitev jedrskih obveznosti, prehod na javno naročanje, ki večinoma temelji na smotrnosti poslovanja, preverjanje možnosti za dvostopenjski konkurenčni dialog.

(39) Odločitev upravnega odbora Fuzije za energijo, s katero so bila sprejeta pravila za preprečevanje in upravljanje navzkrižij interesov v zvezi z zaposlenimi v Skupnem podjetju.

(40) Zlasti v zvezi s pokojninami, osebnimi prejemki in dodatki, delovnimi pogoji, zdravstvenimi stroški, etiko in ravnanjem ter zaposlenimi zunaj EU.

(41) Med drugim o zaposlovanju začasnih uslužbencev, uporabi in zaposlovanju pogodbenih uslužbencev ter postopkih ocenjevanja uradnikov in napredovanja.

PRILOGA Evropsko skupno podjetje za ITER in razvoj fuzijske energije (Barcelona) Pristojnosti in dejavnosti Področja pristojnosti Unije, ki izhajajo iz Pogodbe (člena 45 in 49 Pogodbe o ustanovitvi Evropske skupnosti za atomsko energijo) Poglavje 5 Pogodbe o ustanovitvi Evropske skupnosti za atomsko energijo o „skupnih podjetjih“, zlasti: Člen 45 „Podjetja, ki so bistvenega pomena za razvoj jedrske industrije v Skupnosti, se lahko v skladu s členi, navedenimi v nadaljevanju, ustanovijo kot skupna podjetja v smislu te pogodbe.“ Člen 49 „Skupna podjetja se ustanovijo s sklepom Sveta. Vsako skupno podjetje je pravna oseba.“ Pristojnosti Skupnega podjetja (Odločba Sveta 2007/198/Euratom, kakor je bila spremenjena s Sklepom Sveta 2013/791/Euratom in Sklepom Sveta (Euratom) 2015/224) Cilji — Zagotavljati prispevek Evropske skupnosti za atomsko energijo („Euratom“) Mednarodni organizaciji za fuzijsko energijo ITER, — zagotavljati prispevek Euratoma k dejavnostim širšega pristopa z Japonsko za hitro uresničitev fuzijske energije, — pripraviti in usklajevati program dejavnosti za pripravo gradnje demonstracijskega fuzijskega reaktorja in sorodnih naprav, vključno z Eksperimentalno obsevalno napravo za testiranje fuzijskih materialov in tehnologij (IFMIF). Naloge — Nadzoruje priprave lokacije projekta ITER, — zagotavlja komponente, opremo, materiale in druge vire Organizaciji ITER, — upravlja javna naročila v odnosu do Organizacije ITER in zlasti s tem povezane postopke zagotavljanja kakovosti, — pripravlja in usklajuje sodelovanje Euratoma v znanstvenih in tehničnih izkoriščanjih projekta ITER, — usklajuje znanstvene in tehnološke raziskave in razvojne dejavnosti za podporo prispevka Euratoma Organizaciji ITER, — zagotavlja finančni prispevek Euratoma Organizaciji ITER, — zagotavlja kadrovske vire za Organizacijo ITER, — sodeluje z Organizacijo ITER in izvaja druge dejavnosti za pospeševanje Sporazuma ITER. Vodenje Upravni odbor, direktor in drugi organi Upravni odbor je odgovoren za nadzor Skupnega podjetja pri uresničevanju njegovih ciljev in zagotavlja tesno sodelovanje med Skupnim podjetjem in njegovimi člani pri uresničevanju dejavnosti. Skupno podjetje ima ob upravnem odboru in direktorju, ki je glavni izvršni direktor, odgovoren za tekoče vodenje Skupnega podjetja, in njegov pravni zastopnik, več organov: predsedstvo, odbor za tehnično svetovanje, izvršni odbor, odbor za administracijo in finance, revizijski odbor. Notranja revizija: Od 1. januarja 2012 skupina za notranjo revizijo in Služba Komisije za notranjo revizijo. Zunanja revizija: Evropsko računsko sodišče. Organ za razrešnico: Evropski parlament na priporočilo Sveta. Viri, ki so bili Skupnemu podjetju na voljo v letu 2014 Proračun 550,6 milijona EUR končnih prihodkov (odobritve plačil), od katerih se 77 % financira iz prispevka Skupnosti. Število zaposlenih 31. decembra 2014 262 mest za uradnike EU in začasne uslužbence, določenih v načrtu delovnih mest, od tega 249 zasedenih; 144 zasedenih mest za pogodbene uslužbence. Dejavnosti in storitve, zagotovljene v letu 2014 Podrobne informacije o dejavnostih in storitvah, zagotovljenih v letu 2014, so dostopne na spletni strani F4E: http://www.fusionforenergy.europa.eu/ Vir: Evropsko skupno podjetje za ITER in razvoj fuzijske energije.